मुझे आचार्य तुलसी के साथ सुदूर क्षेत्रों की यात्राएं करने और उनके अणुव्रत आंदोलन और अन्य गतिविधियों और कार्यक्रमों से जुड़कर सक्रिय रूप से कार्य करने का सौभाग्य प्राप्त हुआ है। जीवन का वह दौर सबसे सुखद रहा जब मैंने उनको बहुत नैकेट्य से देखा। जीवन के छोटे-छोटे मसलों पर जब वे अपनी पारदर्शी नजर की रोशनी डालते थे तो यूं लगता था जैसे कुहासे से भरी हुई राह पर सूरज की किरणें फैल गईं। मन की बदलियां दूर हो गई और निरभ्र आकाश उदित हो गया हो। उनका चेहरा याद आते ही उस पर छायी शांति का अनुभव होने लगता है। शंात चेहरा और तेजपूर्ण आंखें। अपने साध्य को पा लेने का अहसास भी हम उनके चेहरे पर महसूस करते थे। अपने शिष्यों और अनुयायियों को या यूं कहें कि अपने विचारों की चमक से दुनिया को प्रकाशित करने वाले आचार्य तुलसी ही हो सकते हैं।